钦定古今图书集成/历象汇编/庶征典/第086卷 > 《春秋繁露》 > 《止雨》
## 钦定古今图书集成/历象汇编/庶征典/第086卷 > 《春秋繁露》 > 《止雨》

雨太多，令县邑以土日塞水渎绝道，盖井，禁妇人不
得行入市。令县乡里皆扫社下。县邑若丞令吏啬夫
三人以上祝一人，乡啬夫若吏三人以上祝一人，里
正父老三人以上祝一人，皆斋。〈此下阙九十八字〉

年年之积一年不熟乃请

《籴》，失君之职也。〈阙〉犯始者，省刑绝恶始也。大夫盟于
澶渊，刺大夫之专政也。诸侯会同，贤为主。贤，贤也。《春
秋》恐伤五谷，辄止雨。止雨之礼，废阴起阳。《书》十七县，
八十离乡，及都官吏千石以下夫妇在官者，咸遣妇。
女子不得至市，市无诣井，盖之，勿令泄鼓。用牲于社，
祝之曰：“雨以太多，五谷不和，敬进肥牲，以请社灵，社
灵幸为止雨，除民所苦，无使阴灭阳。阴灭阳不顺于
天，天意幸在于利民，愿止雨。敢告鼓，用牲于社，皆壹
以辛亥之日，书到即起。”县社令长，若丞尉官长，各城
邑社啬夫、里吏、正里人，皆出，至于社下，顾西罢三日
而止。未至三日，天星亦止。